CELEX: 32013D0676
Language: sk
Date: 2013-11-15 00:00:00
Title: 2013/676/EÚ: Vykonávacie rozhodnutie Rady z  15. novembra 2013 , ktorým sa Rumunsku povoľuje naďalej uplatňovať osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty

27.11.2013   
            
            
               SK
            
            
               Úradný vestník Európskej únie
            
            
               L 316/31
            
         VYKONÁVACIE ROZHODNUTIE RADY
   z 15. novembra 2013,
   ktorým sa Rumunsku povoľuje naďalej uplatňovať osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty
   (2013/676/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1,
   so zreteľom na návrh Európskej komisie,
   keďže:
   
               (1)
            
            
               Rumunsko požiadalo listom, ktorý Generálny sekretariát Komisie zaevidoval 13. marca 2013, o predĺženie platnosti osobitného opatrenia odchyľujúceho sa od článku 193 smernice 2006/112/ES v súvislosti s dodávkami produktov z dreva.
            
         
               (2)
            
            
               V súlade s článkom 395 ods. 2 druhým pododsekom smernice 2006/112/ES Komisia listom zo 17. júna 2013 informovala ostatné členské štáty o žiadosti predloženej Rumunskom. Listom z 18. júna 2013 Komisia oznámila Rumunsku, že má všetky údaje, ktoré považuje za potrebné na posúdenie žiadosti.
            
         
               (3)
            
            
               V článku 193 smernice 2006/112/ES sa ustanovuje všeobecné pravidlo, podľa ktorého je zdaniteľná osoba, ktorá dodáva tovar alebo poskytuje služby, povinná odvádzať daňovým orgánom daň z pridanej hodnoty (DPH).
            
         
               (4)
            
            
               Vykonávacím rozhodnutím Rady 2010/583/EÚ (2) sa Rumunsku povolilo zaviesť opatrenie odchyľujúce sa od smernice podľa článku 395 smernice 2006/112/ES, ktorého účelom je stanoviť, že v prípade dodávok produktov z dreva zdaniteľnými osobami je DPH povinný platiť príjemca takýchto dodávok.
            
         
               (5)
            
            
               Pred udelením predchádzajúceho povolenia uplatňovať prenesenie daňovej povinnosti pri dodávkach produktov z dreva sa v Rumunsku vyskytovali problémy na trhu s drevom v dôsledku povahy tohto trhu a podnikov, ktoré sa na ňom podieľajú. V odvetví pôsobí veľký počet malých podnikov, ktorých kontrola je pre rumunské orgány zložitá. Stanovenie príjemcu ako osoby povinnej platiť DPH malo podľa rumunských orgánov za následok predchádzanie daňovým únikom a vyhýbaniu sa dani v tomto odvetví a zostáva preto naďalej opodstatnené.
            
         
               (6)
            
            
               Opatrenie je úmerné sledovanému cieľu, pretože sa nemá uplatňovať všeobecne, ale len na konkrétne operácie v odvetví, ktoré spôsobujú značné problémy v súvislosti s daňovými únikmi alebo vyhýbaním sa dani.
            
         
               (7)
            
            
               Opatrenie by podľa názoru Komisie nemalo mať nepriaznivý vplyv na prevenciu podvodov na úrovni maloobchodu či v iných odvetviach alebo ostatných členských štátoch.
            
         
               (8)
            
            
               Platnosť povolenia by mala byť časovo obmedzená do 31. decembra 2016.
            
         
               (9)
            
            
               Ak Rumunsko požiada o ďalšie predĺženie platnosti po roku 2016, Komisii by najneskôr do 1. apríla 2016 mala byť predložená správa spolu so žiadosťou o predĺženie platnosti. Na základe skúseností, ktoré sa dovtedy podarí nadobudnúť, by sa malo posúdiť, či je táto výnimka aj naďalej opodstatnená.
            
         
               (10)
            
            
               Výnimka nemá nepriaznivý vplyv na vlastné zdroje Únie pochádzajúce z DPH,
            
         PRIJALA TOTO ROZHODNUTIE:
   Článok 1
   Odchylne od článku 193 smernice 2006/112/ES sa týmto Rumunsku povoľuje do 31. decembra 2016 určiť ako osobu povinnú zaplatiť DPH zdaniteľnú osobu, ktorej sa dodáva tovar alebo poskytujú služby uvedené v článku 2 tohto rozhodnutia.
   Článok 2
   Výnimka stanovená v článku 1 platí pre produkty z dreva dodané zdaniteľnými osobami vrátane dreva na pni, guľatiny alebo naštiepaného dreva na opracovanie, palivového dreva, výrobkov z dreva, ako aj hranolov alebo odrezkov a neopracovaného, opracovaného alebo polospracovaného dreva.
   Článok 3
   Žiadosť o predĺženie platnosti opatrenia stanoveného v tomto rozhodnutí sa musí Komisii predložiť najneskôr do 1. apríla 2016 a musí sa k nej priložiť správa zahŕňajúca preskúmanie efektívnosti opatrenia a vyhodnotenie rizika podvodov v drevárskom odvetví.
   Článok 4
   Toto rozhodnutie je určené Rumunsku.
   
      V Bruseli 15. novembra 2013
      
         
            Za Radu
         
         
            predseda
         
         R. ŠADŽIUS
      
   
   
      (1)  Ú. v. EÚ L 347, 11.12.2006, s. 1.
   
      (2)  Vykonávacie rozhodnutie Rady 2010/583/EÚ z 27. septembra 2010, ktorým sa Rumunsku povoľuje zaviesť osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty (Ú. v. EÚ L 256, 30.9.2010, s. 27).